Flemming Hansen (KF), 2002-05-14:
Jeg takker for bemærkningerne.
Hr. Peder Sass sagde, at han var positiv under førstebehandlingen, og det anerkendte jeg også meget dengang.
Jeg var lige ved at få en klump i halsen over, at SF jo også var positive under førstebehandlingen, men jeg ser nu på betænkningsbidraget at de er knap så positive.
Så siger hr. Peder Sass to ting, som er meget modstridende.
Han siger, at vi har givet efter for et stort pres fra rutebilejerne, og lidt senere i sin tale siger han, at vi vil skade rutebilejerne.
Vi vil hverken eller.
Vi indfører fjernbustrafik, fordi vi synes, det er en god idé, og det er en del af regeringsgrundlaget.
Når jeg skal ind og diskutere, hvor meget de eksisterende X-busser spiller en rolle, må man jo sige, at de spiller en ganske betydelig rolle, når vi taler om ruter inden for et amt eller mellem to amter.
Men når vi taler om, at de skal over den anden amtsgrænse og ind i et tredje amt, er det altså kun 20 pct. af passagererne, der bruger den mulighed. Det er også rigtigt, at der kun er tale om syv fjernbusruter, og det er derfor et meget stort problem, man forsøger at gøre ud af dette her.
Hr. Keld Albrechtsen svinger sig ligefrem op til at sige, at vi forsøger at genere DSB.
Det gør vi overhovedet ikke.
Vi har et dejligt forhold til DSB, og det vil vi gerne udbygge og blive ved med at have oven i købet.
Men vi har fundet, at fjernbusruter er en god løsning.
Jeg vil gerne give hr. Albrechtsen ret i én ting - det er også til hr. Peder Sass - og sige, at det, vi ønsker med ændringsforslaget - det sidste ændringsforslag, vi har stillet - er, at vi altså ikke vil blande offentlige midler ind i fjernbusdrift.
Vi vil gerne have fuldstændig rene linjer: enten kører man privat, eller også kører man noget, der er støttet af det offentlige, og det ønsker vi ikke på fjernbusområdet.
Det er jo klart, at X-busserne sagtens kan videreføres.
Det kræver bare, at en vognmand går ind og overtager en eller flere af ruterne for egen regning.
Og hvis det er så fremragende en forretning, som nogle amter siger, kan det jo ikke blive svært at få nogen privat virksomhed til at overtage det, og dermed har man opfyldt det mål, regeringen og Dansk Folkeparti har med det ønske, vi har her. Og hvis det er en dårlig forretning, ja, så er det jo simpelt hen, fordi amterne subsidierer og dermed blander offentlige pengemidler ind i fjernbustransport, og det ønsker regeringen ikke.
Hr. Keld Albrechtsen var inde på, at det skulle genere DSB, og at det skulle tage meget fra togene.
Det tager ikke med de ændringsforslag, vi har stillet her, mere fra togene.
Jeg er i øvrigt glad for, at ingen har kommenteret det første ændringsforslag om, at man skal køre mindst fire gange på 1 uge.
Det er jo netop, for at vi ikke skal have de mennesker, der bare lige kører om fredagen, hvor der kan være penge i det, men at forbrugerne flere gange om ugen har denne service til rådighed.
Det er jo simpelt hen utænkeligt.
Så jeg synes ikke, at hr. Peder Sass skal overdramatisere dette. Jeg kan godt se, at der er noget ideologisk for Socialdemokratiet i, at private ikke skal køre disse her, men at vi tværtimod skal blande trafikken, så der er lidt privat og lidt offentligt.
Regeringen ønsker klare linjer.
Vi kan godt huske, hvordan Combussagen var, og vi ønsker ikke flere Combussager.
Vi ønsker fuldstændig rene linjer på det område.